Κοινή θέση (ΕΚ) αριθ. 63/2003

που καθορίσθηκε από το Συμβούλιο στις 9 Οκτωβρίου 2003

για την έκδοση της οδηγίας 2003/.../ΕΚ του Ευρωπαϊκού Κοινοβουλίου και του Συμβουλίου, της ..., για την τροποποίηση των οδηγιών 70/156/ΕΟΚ και 80/1268/ΕΟΚ του Συμβουλίου όσον αφορά τη μέτρηση των εκπομπών διοξειδίου του άνθρακα και της κατανάλωσης καυσίμων των οχημάτων της κατηγορίας N1

(2003/C 305 E/01)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 95,

την πρόταση της Επιτροπής(1),

τη γνώμη της Ευρωπαϊκής Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Η οδηγία 80/1268/ΕΟΚ του Συμβουλίου, της 16ης Δεκεμβρίου 1980, σχετικά με τις εκπομπές διοξειδίου του άνθρακα και την κατανάλωση καυσίμων των οχημάτων με κινητήρα(4), αποτελεί μία από τις επιμέρους οδηγίες στο πλαίσιο της διαδικασίας έγκρισης τύπου που θεσπίζεται στην οδηγία 70/156/ΕΟΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους(5).

(2) Η ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο σχετικά με τις πολιτικές και τα μέτρα της ΕΕ για τη μείωση των εκπομπών αερίων θερμοκηπίου: προς ένα Ευρωπαϊκό Πρόγραμμα για την Αλλαγή του Κλίματος (ECCP-ΕΠΑΚ), προτείνει μια στρατηγική εφαρμογής για τη μείωση των εκπομπών αερίων θερμοκηπίου, συμπεριλαμβανομένων μέτρων που αφορούν τον τομέα των μεταφορών. Στην Πράσινη Βίβλο "Προς μια ευρωπαϊκή στρατηγική για την ασφάλεια του ενεργειακού εφοδιασμού" γίνεται επίσης έκκληση να καταβληθούν προσπάθειες για τη βελτίωση της οικονομίας καυσίμου των οχημάτων με κινητήρα.

(3) Στην κοινοτική στρατηγική για τη μείωση των εκπομπών διοξειδίου του άνθρακα (CO2) από επιβατικά αυτοκίνητα, όπως εκτίθεται στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Κοινοτική στρατηγική για την μείωση των εκπομπών CO2 των επιβατικών οχημάτων και τη βελτίωση της εξοικονόμησης καυσίμου, η εναρμονισμένη μέθοδος μέτρησης που προβλέπει η οδηγία 80/1268/ΕΟΚ εφαρμόζεται ως βασικό μέσο. Με προοπτική την μελλοντική εφαρμογή μέτρων για τη μείωση της κατανάλωσης καυσίμου και των εκπομπών CO2 στον τομέα των ελαφρών επαγγελματικών οχημάτων, απαιτείται επέκταση του πεδίου εφαρμογής της εν λόγω οδηγίας προκειμένου να συμπεριληφθούν τα οχήματα της κατηγορίας N1.

(4) Σύμφωνα με την απόφαση αριθ. 1753/2000/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 2000, για την καθιέρωση συστήματος παρακολούθησης των μέσων όρων των ειδικών εκπομπών CO2 από τα νέα επιβατικά αυτοκίνητα(6), η Επιτροπή εκπόνησε μελέτη για τη διερεύνηση των δυνατοτήτων και των συνεπειών μιας εναρμονισμένης διαδικασίας για τη μέτρηση των ειδικών εκπομπών CO2 από οχήματα της κατηγορίας N1. Από την άποψη αυτή, θεωρείται τεχνικά αποδεκτή και ιδιαίτερα αποτελεσματική ως προς το κόστος η εφαρμογή της υφιστάμενης δοκιμής εκπομπών της οδηγίας 70/220/ΕΟΚ του Συμβουλίου της 20ής Μαρτίου 1970 περί προσεγγίσεως των νομοθεσιών των κρατών μελών σχετικά με μέτρα που πρέπει να ληφθούν κατά της ρύπανσης του αέρα από τις εκπομπές των μηχανοκίνητων οχημάτων(7), για τη μέτρηση της κατανάλωσης καυσίμου και των εκπομπών CO2 και αυτής της κατηγορίας οχημάτων.

(5) Πολλοί κατασκευαστές με μικρή παραγωγή αγοράζουν από προμηθευτές κινητήρες στους οποίους έχει χορηγηθεί έγκριση τύπου αναφορικά με τις εκπομπές σύμφωνα με την οδηγία 88/77/ΕΟΚ του Συμβουλίου της 3ης Δεκεμβρίου 1987 για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά των εκπομπών αερίων και σωματιδιακών ρύπων από τους κινητήρες ανάφλεξης με συμπίεση που χρησιμοποιούνται σε οχήματα, καθώς και κατά των εκπομπών αερίων ρύπων από κινητήρες επιβαλλόμενης ανάφλεξης που τροφοδοτούνται με φυσικό αέριο ή υγραέριο και χρησιμοποιούνται σε οχήματα(8). Σημαντικός αριθμός κατασκευαστών δεν διαθέτει την υποδομή ούτε την εμπειρογνωμοσύνη που απαιτούνται για τη διεξαγωγή μετρήσεων των εκπομπών καυσαερίων ή CO2. Για τον λόγο αυτόν, είναι απαραίτητη η χορήγηση απαλλαγής στους κατασκευαστές με μικρή παραγωγή καθώς οι πρόσθετες δαπάνες για τη συμμόρφωση προς την παρούσα οδηγία θα ήταν δυσανάλογα υψηλές.

(6) Τα εν λόγω μέτρα έχουν επίσης αντίκτυπο στις διατάξεις των Παραρτημάτων της οδηγίας 70/156/ΕΟΚ.

(7) Οι οδηγίες 70/156/ΕΟΚ και 80/1268/ΕΟΚ θα πρέπει ως εκ τούτου να τροποποιηθούν αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 70/156/ΕΟΚ τροποποιείται ως εξής:

α) Η σειρά 39 του Μέρους I του Παραρτήματος IV αντικαθίσταται ως εξής:

">ΘΕΣΗ ΠΙΝΑΚΑ>"

β) Στο πιστοποιητικό πιστότητας ΕΚ για τα πλήρη ή ολοκληρωμένα οχήματα των κατηγοριών N1, N2 και N3 του Παραρτήματος IX, Μέρος I, σελίδα 2, προστίθεται το ακόλουθο σημείο:

"

>PIC FILE= "CE2003305EL.000201.TIF">"

Άρθρο 2

Τα Παραρτήματα I και II της οδηγίας 80/1268/ΕΟΚ τροποποιούνται όπως ορίζεται στο Παράρτημα της παρούσας οδηγίας.

Άρθρο 3

Το αργότερο στις ...(9), η Επιτροπή:

α) Υποβάλλει μελέτη σχετικά με τις δυνατότητες συγκέντρωσης αντικειμενικών στοιχείων όσον αφορά τις εκπομπές CO2 και την κατανάλωση καυσίμων των ολοκληρωμένων οχημάτων που κατασκευάζονται σε πολλαπλά στάδια και των οχημάτων των οποίων οι εκπομπές μετρώνται σύμφωνα με την οδηγία 88/77/ΕΟΚ προκειμένου να ληφθούν υπόψη οι πτυχές αποτελεσματικότητας από άποψη κόστους των μετρήσεων αυτών.

β) Υποβάλλει αξιολόγηση της έννοιας της "οικογένειας οχημάτων", που εισάγεται με την παρούσα οδηγία.

γ) Εφόσον απαιτείται, υποβάλλει, στην επιτροπή του άρθρου 13 της οδηγίας 70/156/ΕΟΚ, σχέδιο μέτρων για την προσαρμογή της παρούσας οδηγίας στην τεχνική πρόοδο.

Άρθρο 4

Όταν ένα όχημα που κατασκευάζεται από ειδικευμένο κατασκευαστή αμαξωμάτων ανταποκρίνεται στα κριτήρια μιας εκ των οικογενειών οχημάτων του κατασκευαστή του βασικού οχήματος, ο κατασκευαστής αμαξωμάτων δύναται να χρησιμοποιήσει τα στοιχεία σχετικά με την αποτελεσματικότητα από πλευράς καυσίμου και την παραγωγή CO2 που υποβάλλει ο κατασκευαστής του βασικού οχήματος.

Άρθρο 5

1. Από την ...(10), για οχήματα της κατηγορίας N1, τα κράτη μέλη, για λόγους που αφορούν τις εκπομπές CO2 ή την κατανάλωση καυσίμου, δεν δύνανται να:

α) αρνούνται τη χορήγηση έγκρισης τύπου ΕΚ ή εθνικής έγκρισης τύπου για οποιονδήποτε τύπο οχήματος με κινητήρα,

β) απαγορεύουν την έκδοση άδειας κυκλοφορίας, την πώληση ή την θέση σε κυκλοφορία οχημάτων δυνάμει του άρθρου 7 της οδηγίας 70/156/ΕΟΚ,

εάν τα στοιχεία σχετικά με τις εκπομπές CO2 και την κατανάλωση καυσίμου έχουν προσδιοριστεί σύμφωνα με τις απαιτήσεις της οδηγίας 80/1268/ΕΟΚ, όπως τροποποιείται με την παρούσα οδηγία.

2. Από την 1η Ιανουαρίου 2005 για τα οχήματα της κατηγορίας N1 Κλάση I, και από την 1η Ιανουαρίου 2007 για τα οχήματα της κατηγορίας N1 Κλάσεις II και III, τα κράτη μέλη:

α) δεν χορηγούν πλέον έγκριση τύπου ΕΚ δυνάμει του άρθρου 4, παράγραφος 1, της οδηγίας 70/156/ΕΟΚ, και

β) αρνούνται τη χορήγηση εθνικής έγκρισης τύπου, εκτός των περιπτώσεων όπου γίνεται επίκληση των διατάξεων του άρθρου 8, παράγραφος 2, της οδηγίας 70/156/ΕΟΚ,

εάν τα στοιχεία σχετικά με τις εκπομπές CO2 και την κατανάλωση καυσίμου δεν έχουν προσδιοριστεί σύμφωνα με τις απαιτήσεις της οδηγίας 80/1268/ΕΟΚ, όπως τροποποιείται με την παρούσα οδηγία.

3. Από την 1η Ιανουαρίου 2006, για οχήματα της κατηγορίας N1, Κλάση I, και από την 1η Ιανουαρίου 2008 για οχήματα της κατηγορίας N1, Κλάσεις II και III, τα κράτη μέλη:

α) θεωρούν ότι τα πιστοποιητικά πιστότητας που συνοδεύουν τα νέα οχήματα σύμφωνα με τις διατάξεις της οδηγίας 70/156/ΕΟΚ δεν ισχύουν πλέον για τους σκοπούς του άρθρου 7 παράγραφος 1 της οδηγίας αυτής,

β) αρνούνται την έκδοση άδειας κυκλοφορίας, την πώληση ή την θέση σε κυκλοφορία νέων οχημάτων που δεν συνοδεύονται από έγκυρο πιστοποιητικό πιστότητας σύμφωνα με την οδηγία 70/156/ΕΟΚ, εκτός των περιπτώσεων όπου γίνεται επίκληση των διατάξεων του άρθρου 8 παράγραφος 2 της οδηγίας αυτής,

εάν τα στοιχεία σχετικά με τις εκπομπές CO2 και την κατανάλωση καυσίμου δεν έχουν προσδιοριστεί σύμφωνα με τις απαιτήσεις της οδηγίας 80/1268/ΕΟΚ, όπως τροποποιείται από την παρούσα οδηγία.

4. Για τα οχήματα της κατηγορίας N1 που κατασκευάζονται σε πολλαπλά στάδια, οι ημερομηνίες που αναφέρονται στις παραγράφους 2 και 3 μετατίθενται κατά 12 μήνες.

5. Για τους σκοπούς του παρόντος άρθρου:

- "ως όχημα της κατηγορίας N1, Κλάση I", νοείται ένα όχημα N1 με μάζα αναφοράς μη υπερβαίνουσα τα 1305 kg.

- "ως όχημα της κατηγορίας N1, Κλάση II", νοείται ένα όχημα N1 με μάζα αναφοράς μεγαλύτερη των 1305 kg, αλλά μη υπερβαίνουσα τα 1760 kg.

- "ως όχημα της κατηγορίας N1, Κλάση III", νοείται ένα όχημα N1 με μάζα αναφοράς υπερβαίνουσα τα 1760 kg.

Άρθρο 6

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία πριν από τις ...(11). Ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τα εν λόγω μέτρα, αυτά περιέχουν παραπομπή στην παρούσα οδηγία ή συνοδεύονται από ανάλογη παραπομπή κατά την επίσημη δημοσίευσή τους. Ο τρόπος που γίνεται η παραπομπή καθορίζεται από τα κράτη μέλη.

Άρθρο 7

Η παρούσα οδηγία αρχίζει να ισχύει την ημέρα δημοσίευσής της στην Επίσημη Εφημερίδα της Ευρωπαϊκής Ένωσης.

Άρθρο 8

Η παρούσα οδηγία απευθύνεται στα κράτη μέλη.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 51 Ε της 26.2.2002, σ. 317.

(2) ΕΕ C 125 της 27.5.2002, σ. 6.

(3) Γνώμη του Ευρωπαϊκού Κοινοβουλίου της 24ης Σεπτεμβρίου 2002 (ΕΕ C 273 Ε της 14.11.2003, σ. 74), κοινή θέση του Συμβουλίου της 9ης Οκτωβρίου 2003 και απόφαση της Ευρωπαϊκού Κοινοβουλίου της ... (δεν έχει ακόμη δημοσιευθεί στην Επίσημη Εφημερίδα).

(4) ΕΕ L 375 της 31.12.1980, σ. 36· οδηγία όπως τροποποιήθηκε τελευταία από την οδηγία 1999/100/ΕΚ της Επιτροπής (ΕΕ L 334 της 28.12.1999, σ. 36).

(5) ΕΕ L 42 της 23.2.1970, σ. 1· οδηγία όπως τροποποιήθηκε τελευταία από την οδηγία 2001/116/ΕΚ της Επιτροπής (ΕΕ L 18 της 21.1.2002, σ. 1).

(6) ΕΕ L 202 της 10.8.2002, σ. 1.

(7) ΕΕ L 76 της 6.4.1970, σ. 1· οδηγία όπως τροποποιήθηκε τελευταία από την οδηγία 2002/80/ΕΚ της Επιτροπής (ΕΕ L 291 της 28.10.2002, σ. 20).

(8) ΕΕ L 36 της 9.2.1988, σ. 33· οδηγία όπως τροποποιήθηκε τελευταία από την οδηγία 2001/27/ΕΚ της Επιτροπής (ΕΕ L 107 της 18.4.2001, σ. 10).

(9) Δύο χρόνια από την έναρξη ισχύος της παρούσας οδηγίας.

(10) 1 έτος μετά την έναρξη ισχύος της παρούσας οδηγίας.

(11) Δώδεκα μήνες μετά την έναρξη ισχύος της παρούσας οδηγίας.

ΠΑΡΑΡΤΗΜΑ

I. Το Παράρτημα I της οδηγίας 80/1268/ΕΟΚ τροποποιείται ως εξής:1. Το σημείο 1 αντικαθίσταται από το εξής:

1. ΠΕΔΙΟ ΕΦΑΡΜΟΓΗΣ

Η παρούσα οδηγία εφαρμόζεται στη μέτρηση των εκπομπών CO2 και της κατανάλωσης καυσίμου οχημάτων με κινητήρα των κατηγοριών M1 και N1.

Δεν εφαρμόζεται σε όχημα της κατηγορίας N1 εάν:

- ο τύπος του κινητήρα που τοποθετείται στον εν λόγω τύπο οχήματος έχει λάβει έγκριση τύπου σύμφωνα με την οδηγία 88/77/ΕΟΚ, και

- η συνολική ετήσια παγκόσμια παραγωγή οχημάτων της κατηγορίας N1 του κατασκευαστή δεν υπερβαίνει τις 2000 μονάδες.

2. Το σημείο 2.3 αντικαθίσταται ως εξής:

2.3. Για τη δοκιμή που περιγράφεται στο σημείο 6, ένα όχημα αντιπροσωπευτικό των οχημάτων του προς έγκριση τύπου τίθεται στη διάθεση της αρμόδιας για τις εγκρίσεις τύπου τεχνικής υπηρεσίας όταν οι δοκιμές διεξάγονται από αυτήν. Για οχήματα των κατηγοριών M1 και N1, τα οποία έχουν λάβει έγκριση τύπου αναφορικά με τις εκπομπές τους σύμφωνα με την οδηγία 70/220/ΕΟΚ, η τεχνική υπηρεσία ελέγχει κατά τη διεξαγωγή της δοκιμής εάν το όχημα συμμορφώνεται προς τις οριακές τιμές που ισχύουν για τον συγκεκριμένο τύπο, όπως περιγράφεται στην οδηγία 70/220/ΕΟΚ.

3. Στο σημείο 6.1 προστίθεται η ακόλουθη παράγραφος:

Για την οδήγηση των οχημάτων που δεν επιτυγχάνουν τις οριακές τιμές επιτάχυνσης και μέγιστης ταχύτητας που απαιτούνται στον κύκλο δοκιμής, ο επιταχυντής πρέπει να πιέζεται πλήρως έως ότου επιτευχθεί και πάλι η απαιτούμενη καμπύλη λειτουργίας. Οι αποκλίσεις από τον κύκλο δοκιμής πρέπει να καταγράφονται στην έκθεση δοκιμής.

4. Το σημείο 11 αντικαθίσταται ως εξής:

11. ΕΠΕΚΤΑΣΗ ΤΗΣ ΕΓΚΡΙΣΗΣ

11.1. Η έγκριση τύπου μπορεί να επεκταθεί σε οχήματα του ιδίου τύπου ή τύπου διαφορετικού ως προς τα ακόλουθα χαρακτηριστικά του Παραρτήματος II, εάν οι μετρούμενες από την τεχνική υπηρεσία εκπομπές CO2 δεν υπερβαίνουν περισσότερο του 4 % για οχήματα της κατηγορίας M1, και του 6 % για οχήματα της κατηγορίας N1, την τιμή της έγκρισης τύπου:

- μάζα αναφοράς,

- μέγιστη επιτρεπόμενη μάζα,

- τύπος αμαξώματος:

για M1: τριών όγκων, δύο όγκων, στέισον βάγκον, κουπέ, κονβερτίμπλ, όχημα πολλαπλών χρήσεων,

για N1: φορτηγό, κλειστό (βαν),

- ολικές σχέσεις μετάδοσης,

- εξοπλισμός κινητήρα και πρόσθετα εξαρτήματα.

11.2. Επέκταση της έγκρισης οχημάτων της κατηγορίας N1 στο πλαίσιο μιας οικογένειας:

11.2.1. Για οχήματα της κατηγορίας N1 που έχουν εγκριθεί ως μέλη μιας οικογένειας οχημάτων σύμφωνα με τη διαδικασία του Παραρτήματος I, σημείο 12.2, η έγκριση τύπου μπορεί να επεκτείνεται σε οχήματα εντός της ίδιας οικογένειας, μόνον στην περίπτωση που η τεχνική υπηρεσία εκτιμά ότι η κατανάλωση καυσίμων του νέου οχήματος δεν υπερβαίνει την κατανάλωση καυσίμων του οχήματος επί του οποίου βασίζεται η κατανάλωση καυσίμων της οικογένειας οχημάτων.

Οι εγκρίσεις δύνανται επίσης να επεκταθούν σε οχήματα τα οποία:

- είναι έως 110 kg βαρύτερα από το μέλος της οικογένειας που υπέστη την δοκιμή, υπό τον όρο ότι δεν είναι βαρύτερα περισσότερο από 220 kg από το ελαφρύτερο μέλος της οικογένειας, και

- έχουν χαμηλότερη ολική σχέση μετάδοσης από το μέλος της οικογένειας που υπέστη την δοκιμή μόνον λόγω αλλαγής στη διάσταση των ελαστικών, και

- συμμορφώνονται προς την οικογένεια ως προς τις λοιπές πλευρές.

11.2.2. Για οχήματα της κατηγορίας N1 που έχουν εγκριθεί ως μέλη μιας οικογένειας σύμφωνα με τη διαδικασία του Παραρτήματος I, σημείο 12.3, η έγκριση τύπου μπορεί να επεκτείνεται σε οχήματα εντός της ίδιας οικογένειας, μόνον στην περίπτωση που η τεχνική υπηρεσία εκτιμά ότι η κατανάλωση καυσίμων του νέου οχήματος βρίσκεται εντός των ορίων που έχουν καθοριστεί για τα δύο οχήματα της οικογένειας που παρουσιάζουν την χαμηλότερη και την υψηλότερη κατανάλωση καυσίμων, αντιστοίχως.

5. Προστίθεται το ακόλουθο σημείο:

12. ΕΓΚΡΙΣΗ ΤΩΝ ΟΧΗΜΑΤΩΝ ΤΗΣ ΚΑΤΗΓΟΡΙΑΣ N1 ΣΤΟ ΠΛΑΙΣΙΟ ΜΙΑΣ ΟΙΚΟΓΕΝΕΙΑΣ

Τα οχήματα της κατηγορίας N1 είναι δυνατόν να εγκρίνονται στο πλαίσιο μιας οικογένειας όπως καθορίζεται στο σημείο 12.1 με τη χρησιμοποίηση μίας από τις δύο εναλλακτικές μεθόδους που περιγράφονται στα σημεία 12.2 και 12.3.

12.1. Για τους σκοπούς της παρούσας οδηγίας, τα οχήματα της κατηγορίας N1 μπορούν να υπάγονται στην ίδια οικογένεια εάν οι ακόλουθες παράμετροι συμπίπτουν απολύτως είτε ευρίσκονται εντός των καθορισμένων ορίων:

12.1.1. Παράμετροι που οφείλουν να συμπίπτουν:

- κατασκευαστής και τύπος οχήματος, όπως καθορίζεται στο Παράρτημα II, Μέρος I, σημείο 0.2,

- κυβισμός κινητήρα,

- τύπος συστήματος ελέγχου εκπομπών,

- τύπος συστήματος καυσίμων όπως καθορίζεται στο Παράρτημα II, σημείο 1.5.2.

12.1.2. Οι ακόλουθες παράμετροι οφείλουν να βρίσκονται εντός των ακολούθων ορίων:

- ολικές σχέσεις μετάδοσης (έως 8 % υψηλότερες από τη χαμηλότερη) όπως καθορίζονται στο Παράρτημα II, σημείο 1.6.3,

- μάζα αναφοράς (έως 220 kg μικρότερη από τη μεγίστη),

- εμπρόσθια επιφάνεια (έως 15 % μικρότερη από τη μεγίστη),

- ισχύς κινητήρα (έως 10 % μικρότερη από την μεγίστη ισχύ).

12.2. Η οικογένεια οχημάτων, όπως ορίζεται στο σημείο 12.1, είναι δυνατόν να εγκρίνεται με στοιχεία εκπομπών CO2 και κατανάλωσης καυσίμων κοινά για όλα τα μέλη της οικογένειας. Η τεχνική υπηρεσία οφείλει να επιλέξει για δοκιμή το μέλος της οικογένειας που η υπηρεσία εκτιμά ότι έχει τις μέγιστες εκπομπές CO2. Οι μετρήσεις αυτές διεξάγονται όπως περιγράφεται στο σημείο 6, και τα αποτελέσματα σύμφωνα με την μέθοδο που περιγράφεται στο σημείο 6.5 χρησιμοποιούνται ως τιμές έγκρισης τύπου κοινές για όλα τα μέλη της οικογένειας.

12.3. Τα οχήματα της αυτής οικογένειας οχημάτων, όπως ορίζεται στο σημείο 12.1, είναι δυνατόν να εγκρίνονται με μεμονωμένα στοιχεία εκπομπών CO2 και κατανάλωσης καυσίμων για καθένα από τα μέλη της οικογένειας. Η τεχνική υπηρεσία επιλέγει για δοκιμή τα δύο οχήματα που η υπηρεσία εκτιμά ότι έχουν τις ανώτατες και τις κατώτατες τιμές εκπομπών CO2 αντιστοίχως. Οι μετρήσεις διεξάγονται όπως περιγράφεται στο σημείο 6. Εάν τα στοιχεία του κατασκευαστή για τα δύο αυτά οχήματα βρίσκονται εντός των ορίων ανοχής που περιγράφονται στο σημείο 6.5, οι εκπομπές CO2 που δηλώνει ο κατασκευαστής για όλα τα μέλη της οικογένειας οχημάτων είναι δυνατόν να χρησιμοποιούνται ως τιμές έγκρισης τύπου. Εάν τα στοιχεία του κατασκευαστή για τα δύο αυτά οχήματα βρίσκονται εκτός των ορίων ανοχής που περιγράφονται στο σημείο 6.5, τα αποτελέσματα σύμφωνα με την μέθοδο που περιγράφεται στο σημείο 6.5 χρησιμοποιούνται ως τιμές έγκρισης τύπου και η τεχνική υπηρεσία επιλέγει ένα ενδεδειγμένο αριθμό άλλων μελών της οικογένειας για πρόσθετες δοκιμές.

II. Το Παράρτημα II της οδηγίας 80/1268/ΕΟΚ τροποποιείται ως ακολούθως:1. Το κείμενο στο άνω μέρος της σελίδας τροποποιείται ως εξής:

Προσάρτημα στο πιστοποιητικό έγκρισης τύπου ΕΚ αριθ. ...:

που αφορά την έγκριση τύπου οχήματος (6) σχετικά με την οδηγία 80/1268/ΕΟΚ (εκπομπές CO2 και κατανάλωση καυσίμων) όπως τροποποιήθηκε τελευταία από την οδηγία 2003/.../ΕΚ.

2. Στο προσάρτημα προστίθεται η ακόλουθη υποσημείωση:

(6) Για οχήματα που εγκρίνονται στο πλαίσιο οικογένειας σύμφωνα με το Παράρτημα I, σημείο 12, το παρόν προσάρτημα θα πρέπει να συμπληρώνεται για κάθε μεμονωμένο μέλος της οικογένειας οχημάτων.

3. Επίσης, το προσάρτημα τροποποιείται ως εξής:α) Το σημείο 1.3 έχει ως εξής:

1.3. Τύπος αμαξώματος:

1.3.1. M1: τριών όγκων, δύο όγκων, στέισον βάγκον, κουπέ, κονβερτίμπλ, όχημα πολλαπλών χρήσεων (1)

1.3.2. N1: φορτηγό, κλειστό (βαν)

β) Το σημείο 1.7 έχει ως εξής:

1.7. Τιμές έγκρισης τύπου

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

Η προτεινόμενη οδηγία έχει ως νομική βάση το άρθρο 95 της Συνθήκης ΕΚ.

Το Ευρωπαϊκό Κοινοβούλιο ολοκλήρωσε την πρώτη του ανάγνωση και έδωσε γνώμη στις 25 Σεπτεμβρίου του 2002(1).

Η Οικονομική και Κοινωνική Επιτροπή έδωσε γνώμη(2) στις 20 Μαρτίου του 2002.

Το Συμβούλιο στις 9 Οκτωβρίου του 2003 καθόρισε την Κοινή Θέση του ως έχει στο έγγραφο 5997/03.

II. ΑΝΤΙΚΕΙΜΕΝΟ

Η παρούσα οδηγία αποσκοπεί στην τροποποίηση της οδηγίας 80/1268/ΕΟΚ (που για τελευταία φορά τροποποιήθηκε με την οδηγία 1999/100/ΕΚ), με στόχο την επέκταση του πεδίου εφαρμογής στα οχήματα κατηγορίας N1 (ελαφρά επαγγελματικά οχήματα), καθότι επί του παρόντος η οδηγία αυτή ισχύει μόνο για τα οχήματα κατηγορίας M1 (επιβατικά οχήματα). Η προτεινόμενη οδηγία εισάγει εναρμονισμένες υποχρεωτικές προδιαγραφές μετρήσεων για τις εκπομπές διοξειδίου του άνθρακα και την κατανάλωση καυσίμων στα οχήματα κατηγορίας N1. Επομένως, πρώτο ζητούμενο είναι να μπορέσουν να υπάρξουν, να παρακολουθηθούν και να αξιολογηθούν μέτρα ενδεχόμενης εξοικονόμησης καυσίμων για τα οχήματα της κατηγορίας N1 εντός της ΕΕ. Η νομοθεσία αυτή θα πρέπει συγχρόνως να βελτιώσει τις υπάρχουσες πληροφορίες που δίδονται στους καταναλωτές ή δυνητικούς αγοραστές.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ ΤΟΥ ΕΓΓΡΑΦΟΥ 5997/03

1. Γενικές παρατηρήσεις

Το Συμβούλιο, στην ομοφώνως υιοθετηθείσα κοινή θέση:

- εισάγει συμπληρωματικά στοιχεία στο άρθρο 1,

- δημιουργεί δύο νέα άρθρα (άρθρα 3 και 4), εισάγοντας ειδικότερα την έννοια της "οικογένειας οχημάτων",

- αναβάλει διάφορες ημερομηνίες έναρξης ισχύος,

- περιλαμβάνει τους κοινούς ορισμούς για τις τρεις κλάσεις βάρους των οχημάτων της κατηγορίας N1,

- προσθέτει δύο νέες παραγράφους στο Παράρτημα για το θέμα της τροποποίησης του Παραρτήματος I της οδηγίας 80/1268/ΕΚ (επέκταση της έγκρισης τύπου, έγκριση οχήματος της κατηγορίας N1 εντός μιας οικογένειας),

- εισάγει στο Παράρτημα μια τροποποίηση του Παραρτήματος II της οδηγίας 80/1268/ΕΚ.

2. Νέα στοιχεία της Κοινής Θέσης εν σχέσει με την πρόταση της Επιτροπής

Άρθρο 1

Στη στήλη "Θέμα" της Σειράς 39 του Μέρους I του Παραρτήματος 4 της οδηγίας 70/156/ΕΟΚ έχουν προστεθεί οι εκπομπές CO2.

Έχει προστεθεί παράγραφος β) στο άρθρο 1, περί των ενδείξεων που πρέπει να αναγράφονται στο πιστοποιητικό πιστότητας ΕΚ όσον αφορά τις εκπομπές CO2 και την κατανάλωση καυσίμων στα οχήματα της κατηγορίας N1.

Άρθρο 2

Το πεδίο εφαρμογής αυτού του άρθρου επεκτείνεται στο Παράρτημα II της οδηγίας 80/1268/ΕΟΚ.

Άρθρο 3

Το νέο αυτό άρθρο απαιτεί από την Ευρωπαϊκή Επιτροπή την υποβολή, εντός διετίας από της ενάρξεως ισχύος της παρούσας οδηγίας:

α) μελέτης σχετικής με τις δυνατότητες επίτευξης αντιπροσωπευτικών στοιχείων των εκπομπών CO2 και κατανάλωσης καυσίμων για τα ολοκληρωμένα οχήματα τα οποία κατασκευάζονται σε πολλαπλά στάδια και εκείνα των οποίων οι μετρήσεις εκπομπών γίνονται σύμφωνα με την οδηγία 88/77/ΕΟΚ, προκειμένου να ληφθούν υπόψη οι πτυχές της αποτελεσματικότητας των μετρήσεων αυτών από άποψη κόστους,

β) μιας αξιολογικής εκτίμησης της έννοιας της "οικογένειας οχημάτων" η οποία θεσμοθετείται με την παρούσα οδηγία,

γ) εφόσον συντρέχει λόγος, ενός σχεδίου μέτρων για προσαρμογή της παρούσας οδηγίας στην τεχνολογική πρόοδο, στην Επιτροπή του άρθρου 13 της οδηγίας 70/156/ΕΟΚ.

Άρθρο 4

Το νέο αυτό άρθρο είναι αποτέλεσμα της υιοθέτησης της τροπολογίας 1 του Ευρωπαϊκού Κοινοβουλίου, και ορίζει ότι, σε περίπτωση που ένα όχημα κατασκευαζόμενο από ειδικό κατασκευαστή αμαξωμάτων ανταποκρίνεται στα κριτήρια μιας εκ των οικογενειών οχημάτων του κατασκευαστή του βασικού οχήματος, ο κατασκευαστής αμαξωμάτων δύναται να χρησιμοποιήσει τα στοιχεία τα σχετικά με την αποτελεσματικότητα από άποψη καυσίμων και την παραγωγή CO2 που υποβάλλει ο κατασκευαστής του βασικού οχήματος.

Άρθρο 5

Στην παράγραφο 1, η στιγμή ενάρξεως εφαρμογής έχει τροποποιηθεί από "1η Μαΐου 2003" σε "1 έτος μετά την έναρξη ισχύος της παρούσας οδηγίας".

Στην παράγραφο 2, οι ημερομηνίες ενάρξεως εφαρμογής έχουν τροποποιηθεί από "1η Ιουλίου 2003" σε "1η Ιανουαρίου 2005", για τα οχήματα της κατηγορίας N1 κλάση I, και σε "1η Ιανουαρίου 2007", για τα οχήματα της κατηγορίας N1 κλάσεις II και III.

Στην παράγραφο 3, η ημερομηνία ενάρξεως εφαρμογής έχει τροποποιηθεί από "1η Ιανουαρίου 2007" σε "1η Ιανουαρίου 2008".

Έχει προστεθεί παράγραφος 4, η οποία μεταθέτει κατά 12 μήνες τις ημερομηνίες των παραγράφων 2 και 3 ως προς τα οχήματα πολλαπλών σταδίων κατασκευής.

Στην προστεθείσα παράγραφο 5 περιέχονται οι κατάλληλοι κοινοί ορισμοί για τις τρεις κλάσεις βάρους των οχημάτων της κατηγορίας N1.

Άρθρο 6

Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία "πριν 12 μήνες μετά την έναρξη ισχύος της παρούσας οδηγίας", αντί "το αργότερο έως την 30ή Απριλίου 2003".

Παράρτημα

Ενότητα I

Στην παράγραφο 1 "Πεδίο εφαρμογής" δεν έχει γίνει δεκτή η τροπολογία 2 του Ευρωπαϊκού Κοινοβουλίου, κατά την οποία, στο πρώτο εδάφιο, αντί του συνδέσμου "και" προτιμάται ο σύνδεσμος "ή".

Έχει προστεθεί παράγραφος 4, η οποία αντικαθιστά το σημείο 11 του παραρτήματος I της οδηγίας 80/1268/ΕΟΚ, περί επέκτασης της έγκρισης τύπου. Σ' αυτήν γίνονται δεκτά ορισμένα εκ των στοιχείων της τροπολογίας 3 του Ευρωπαϊκού Κοινοβουλίου.

Έχει προστεθεί παράγραφος 5, με την οποία προστίθεται ένα νέο σημείο 12 στο παράρτημα I της οδηγίας 80/1268/ΕΟΚ, για το θέμα της έγκρισης οχημάτων της κατηγορίας N1 εντός μιας οικογένειας. Σ' αυτήν έχουν επίσης ληφθεί υπόψη ορισμένα εκ των στοιχείων της τροπολογίας 3 του Ευρωπαϊκού Κοινοβουλίου.

Έχει προστεθεί ενότητα II, η οποία αφορά την τροποποίηση του παραρτήματος II της οδηγίας 80/1268/ΕΟΚ, με την οποία εισάγονται μερικές διευκρινίσεις στο ισχύον κείμενο.

IV. ΤΕΛΙΚΟ ΣΥΜΠΕΡΑΣΜΑ

Η κοινή θέση, ευθυγραμμιζόμενη σε μεγάλο βαθμό με την πρόταση της Επιτροπής, υιοθετήθηκε ομοφώνως από το Συμβούλιο. Οι κυριότερες αλλαγές εν σχέσει με την πρόταση της Επιτροπής συνίστανται στην εισαγωγή της έννοιας της οικογένειας οχημάτων και στην τροποποίηση των ημερομηνιών μεταφοράς στην εθνική νομοθεσία και έναρξης ισχύος της παρούσας οδηγίας.

(1) ΕΕ C 273 Ε της 14.11.2003, σ. 74.

(2) ΕΕ C 125 της 27.5.2002, σ. 6.